אירוע פרידה מאיציק 13.12.16

איציק היקר והמשפחה,

קודם כל אני רוצה להסביר לכם קצת על האירוע. כפי שחלקכם יודעים איציק לא אוכל צהריים כבר כמה חודשים. חשבנו איך להביא אותו לפה ופשוט לא הייתה ברירה אלא לארגן את כל הדבר הזה...

זו באמת זכות גדולה להיפרד מאיציק בשם הסגל הנוכחי והסגלים של מב"ל לדורותיהם. הסגל במובן הרחב – המדריכים, נאוה ואורנה וצבייה וכל הצוות התומך, המדריכים, המד"רים ואנשי הסגל בעבר ובהווה שבאו לכבד את איציק היום. זה אמנם כבוד גדול אבל משימה לא פשוטה.

היום תם עידן במב"ל – למי ששומע משפט כזה מהצד זה יכול אולי להישמע קצת פומפוזי ויומרני אבל כולנו יודעים שזו האמת. המב"ל של היום, כפי שהוא מגולם במחזור הנפלא הזה – מחזור מ"ד - והמחזורים הנהדרים הקודמים, מעוצב במידה רבה בדמותו של איציק.

אז מיהו אותו איציק בעינינו?

קודם כל איציק מגלם כל מה שהיינו רוצים לראות בבכיר במדינת ישראל, בוגר מב"ל:

בראש ובראשונה הוא מפקד, שיודע מה האחריות שלו והוא לעולם לא יתחמק ממנה, גם כשהיא דורשת לעשות דברים קשים.

איציק הוא מנהל שיש לו את היכולת לראות את התמונה הגדולה, יחד עם תשומת לב לאחרון הפרטים הקטנים. (אסטרטגיה?)

איציק עובד ציבור במובן המלא של המילה. איציק תמיד זוכר בשביל מי הוא עובד. אצל איציק החניך תמיד היה במרכז.

איציק הוא תלמיד חכם שמאמין בלמידה מתמדת ובמוכנות להשתנות. מאמין ומיישם, לומד ומשתנה.

אבל לא רק תורה, גם דרך ארץ. קוד מב"ל זה איציק - כבוד לחניך, למדריך, למרצה ולכל חייל וחיילת.

איציק זה התלהבות בלתי פוסקת. אף פעם לא הרגשנו שנגמר לו הסוס. שהוא משתעמם או נח על זרי הדפנה. תמיד ניסיון לחדש, לנסות עוד משהו, לשפר. היופי הוא שכל ההתלהבות הזאת באה יחד עם נינוחות, עם חוסן פנימי וביטחון עצמי.

איציק זה מי שהיית רוצה שיהיה קולגה שלך. מתנהל כראשון בין שווים, תומך, מחזק, משתף מניסיונו ולויאלי באופן מוחלט למפקד המכללות ולחבריו לעבודה.

ולבסוף איציק הוא איש בעל ענווה אמיתית. הוא לא "מדגמן" צניעות (כמו שהוא אוהב להגיד), הוא באמת צנוע.

אבל איציק הוא לא רק קצין בכיר המהווה מודל לחיקוי מקצועי:

איציק הוא חבר אמיתי שמסתכל לך תמיד בגובה העיניים ורואה אותך. אחת התכונות המדהימות והנדירות של איציק זה היכולת לקרוא אנשים ולהבין מה הם צריכים. קוראים לזה היום אינטליגנציה רגשית ולאיציק יש את זה בכמויות מסחריות.

ולבסוף, הכי חשוב, איציק הוא איש משפחה. ניכר שהמשפחה נותנת לו את החוסן, גם ברגעים הקשים. זוהי הזדמנות להודות למשפחה ובראש ובראשונה לענת. לענת רצינו להגיד - מצבך רק ישתפר. מצד אחד הוא יפסיק לחפור לך עם כל ההרצאות שהוא שומע במב"ל. מצד שני הוא יהיה עסוק – רק מלהסתכל כל יום על קבוצות הווטסאפ של שבעת המחזורים האחרונים אפשר למלא יום בשקט... אבל אנחנו בטוחים שהוא יעשה עוד דברים גדולים.

אני רוצה בהזדמנות זאת לאחל הצלחה ליוני. אנחנו הסגל מכירים אותך זמן קצר אבל כבר ברור לנו לחלוטין שאתה המחליף הראוי עם החוכמה, המקצוענות, ובעיקר האנושיות שלך. כולנו פה לסייע לך להצליח ואנחנו בטוחים שכך יהיה.

שתי הערות לסיכום,

אחת, איציק כשאתה הולך הביתה אל תשכח לאסוף את האגו מהחניה. השארת אותו שם די מזמן. יכול להיות שבחוץ תזדקק לו...

ושתיים, להרגיע אותך.

לחדר אוכל לא נזמין אותך אבל אם נצטרך לעשות חשיבה אסטרטגית על דמות הבכיר במדינת ישראל או לחילופין לתקן משהו במיקרופונים במליאה לא נהסס לקרוא לך. ותמיד נשמח לראות אותך במב"ל, הבית הזה שאותו סייעת כל כך לבנות (ואני לא מדבר על הקפיטריה) ושתמיד תמיד יישאר הבית שלך.